CELEX: 32017R1469
Language: hr
Date: 2017-08-11 00:00:00
Title: Provedbena uredba Komisije (EU) 2017/1469 оd 11. kolovoza 2017. o utvrđivanju standardiziranog formata dokumenta s informacijama o proizvodu osiguranja (Tekst značajan za EGP. )

12.8.2017   
            
            
               HR
            
            
               Službeni list Europske unije
            
            
               L 209/19
            
         PROVEDBENA UREDBA KOMISIJE (EU) 2017/1469
   оd 11. kolovoza 2017.
   o utvrđivanju standardiziranog formata dokumenta s informacijama o proizvodu osiguranja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu (EU) 2016/97 Europskog parlamenta i Vijeća od 20. siječnja 2016. o distribuciji osiguranja (1), a posebno njezin članak 20. stavak 9.,
   budući da:
   
               (1)
            
            
               Direktivom (EU) 2016/97 propisuje se da proizvođači proizvoda neživotnog osiguranja iz Priloga I. Direktivi 2009/138/EZ Europskog parlamenta i Vijeća (2) izrade standardizirani dokument s informacijama o proizvodu osiguranja kako bi pružili potrošačima potrebne informacije o proizvodima neživotnog osiguranja iz Priloga I. Direktivi 2009/138/EZ za donošenje informirane odluke.
            
         
               (2)
            
            
               Člankom 20. stavkom 8. Direktive (EU) 2016/97 utvrđuju se informacije koje bi trebao sadržavati dokument s informacijama o proizvodu osiguranja.
            
         
               (3)
            
            
               Kako bi potrošači dobili lako čitljive, razumljive i usporedive informacije o proizvodu, za navođenje informacija iz članka 20. stavka 8. Direktive (EU) 2016/97 u standardiziranom dokumentu s informacijama o proizvodu osiguranja iz članka 20. stavka 5. potreban je zajednički dizajn, struktura i format, koji se među ostalim mogu postići upotrebom ikona ili simbola. Isto tako, ispred informacija o dodatnim osiguranjima i dodatnim pokrićima, ako oni postoje, ne bi se smjele nalaziti kvačice, križići ili uskličnici, a informacije koje sadržava dokument s informacijama o proizvodu osiguranja trebale bi biti navedene na dvije stranice formata A4, a ni u kojem slučaju ne bi smjele biti navedene na više od tri stranice formata A4.
            
         
               (4)
            
            
               Ova se Uredba temelji na nacrtu provedbenih tehničkih standarda koji je Komisiji podnijelo Europsko nadzorno tijelo za osiguranje i strukovno mirovinsko osiguranje (EIOPA).
            
         
               (5)
            
            
               U skladu s članom 20. stavkom 9. Direktive (EU) 2016/97 EIOPA je provela ispitivanje potrošača o standardiziranom dokumentu s informacijama o proizvodu osiguranja i savjetovala se s nacionalnim tijelima. EIOPA je provela i otvoreno javno savjetovanje o nacrtu provedbenih tehničkih standarda na kojem se temelji ova Uredba, analizirala moguće povezane troškove i koristi te zatražila mišljenje Interesne skupine za osiguranje i reosiguranje, osnovane u skladu s člankom 37. Uredbe (EU) br. 1094/2010 Europskog parlamenta i Vijeća (3),
            
         DONIJELA JE OVU UREDBU:
   Članak 1.
   Naziv i logotip proizvođača
   1.   Naziv proizvođača proizvoda neživotnog osiguranja, država članica u kojoj ima poslovni nastan, njegov pravni status i, prema potrebi, broj odobrenja nalaze se odmah nakon naslova „dokumenta s informacijama o proizvodu osiguranja” na vrhu prve stranice.
   2.   Proizvođač može staviti svoj logotip desno pokraj naslova.
   Članak 2.
   Upućivanje na sve predugovorne i ugovorne informacije
   U dokumentu s informacijama o proizvodu osiguranja potrošač je jasno obaviješten o tome da se sve predugovorne i ugovorne informacije o proizvodu neživotnog osiguranja nalaze u drugim dokumentima. Ta se izjava nalazi odmah nakon naziva proizvođača proizvoda neživotnog osiguranja.
   Članak 3.
   Dužina
   Dokument s informacijama o proizvodu osiguranja sastoji se, kada je ispisan, od dvije stranice formata A4. Iznimno, ako je potrebno više mjesta, dokument s informacijama o proizvodu osiguranja može se sastojati od tri stranice formata A4 kada je ispisan. Ako sastavi dokument na tri stranice formata A4, proizvođač je dužan, na zahtjev nadležnog tijela, dokazati da je bilo potrebno više prostora.
   Članak 4.
   Oblik i redoslijed sadržaja
   1.   Informacije u dokumentu s informacijama o proizvodu osiguranja iz članka 20. stavka 8. Direktive (EU) 2016/97 navode se u različitim odjeljcima u skladu sa strukturom, rasporedom, naslovima i redoslijedom iz standardiziranog formata dokumenta iz Priloga ovoj Uredbi slovima veličine najmanje 1,2 mm.
   2.   Dužina odjeljaka može biti različita, ovisno o količini informacija koje se navode u pojedinačnim odjeljcima. Ispred informacija o dodatnim osiguranjima i dodatnim pokrićima ne nalaze se kvačice, križići ili uskličnici.
   3.   Ako je dokument s informacijama o proizvodu osiguranja na trajnom mediju koji nije papir, veličina komponenata rasporeda može se promijeniti, uz uvjet da se raspored, naslovi i redoslijed standardiziranog formata dokumenta te relativna istaknutost i veličina različitih elemenata ne mijenjaju.
   4.   Ako se zbog dimenzija trajnog medija koji nije papir sadržaj dokumenta ne može rasporediti u dva stupca, može se upotrijebiti jedan stupac, uz uvjet da je redoslijed odjeljaka sljedeći:
   
               (a)
            
            
               Vrsta osiguranja
            
         
               (b)
            
            
               Pokriće osiguranja
            
         
               (c)
            
            
               Što nije pokriveno osiguranjem
            
         
               (d)
            
            
               Ograničenja pokrića
            
         
               (e)
            
            
               Zemljopisni opseg osiguranja
            
         
               (f)
            
            
               Obveze osiguranika
            
         
               (g)
            
            
               Kada i kako platiti osiguranje
            
         
               (h)
            
            
               Datum početka i završetka pokrića
            
         
               (i)
            
            
               Raskid ugovora.
            
         5.   Dopuštena je upotreba digitalnih alata, među ostalim slojeva i skočnih prozora, uz uvjet da se informacije iz članka 20. stavka 8. Direktive (EU) 2016/97 nalaze u glavnom dijelu dokumenta s informacijama o proizvodu osiguranja te da se upotrebom takvih alata ne odvraća pozornost potrošača od sadržaja glavnog dokumenta.
   Informacije iz slojeva i skočnih prozora ne smiju sadržavati marketinški ili promidžbeni materijal.
   Članak 5.
   Jednostavan jezik
   Dokument s informacijama o proizvodu osiguranja napisan je jednostavnim jezikom tako da potrošač razumije sadržaj dokumenta te sadržava ključne informacije koje su potrošaču potrebne za to da donese informiranu odluku. Izbjegava se upotreba žargona.
   Članak 6.
   Naslovi i informacije ispod naslova
   1.   Naslovi odjeljaka dokumenta s informacijama o proizvodu osiguranja i informacije ispod naslova jesu sljedeći:
   
               (a)
            
            
               informacije o vrsti osiguranja iz članka 20. stavka 8. točke (a) Direktive (EU) 2016/97 nalaze se ispod naslova „Vrsta osiguranja” na vrhu dokumenta;
            
         
               (b)
            
            
               informacije o osiguranim glavnim rizicima iz članka 20. stavka 8. točke (b) Direktive (EU) 2016/97 nalaze se ispod naslova „Pokriće osiguranja”; ispred svih informacija navedenih u ovom odjeljku nalazi se zelena kvačica;
            
         
               (c)
            
            
               informacije o osiguranoj svoti iz članka 20. stavka 8. točke (b) Direktive (EU) 2016/97 nalaze se ispod naslova „Pokriće osiguranja”;
            
         
               (d)
            
            
               informacije o osiguranoj svoti iz članka 20. stavka 8. točke (b) Direktive (EU) 2016/97 nalaze se ispod naslova „Što nije pokriveno osiguranjem”; ispred svih informacija navedenih u ovom odjeljku nalazi se plava kvačica;
            
         
               (e)
            
            
               informacije o sažetku isključenih rizika iz članka 20. stavka 8. točke (b) Direktive (EU) 2016/97 nalaze se ispod naslova „Što nije pokriveno osiguranjem”; ispred svih informacija navedenih u ovom odjeljku nalazi se crveni „X”;
            
         
               (f)
            
            
               informacije o glavnim izuzećima iz članka 20. stavka 8. točke (d) Direktive (EU) 2016/97 nalaze se ispod naslova „Ograničenja pokrića”; ispred svih informacija navedenih u ovom odjeljku nalazi se narančasti uskličnik;
            
         
               (g)
            
            
               informacije o relevantnim obvezama iz članka 20. stavka 8. točaka (e), (f) i (g) Direktive (EU) 2016/97 nalaze se ispod naslova „Obveze osiguranika”;
            
         
               (h)
            
            
               informacije o sredstvima plaćanja premija i trajanju plaćanja iz članka 20. stavka 8. točke (c) Direktive (EU) 2016/97 nalaze se ispod naslova „Kada i kako platiti osiguranje”;
            
         
               (i)
            
            
               informacije o razdoblju trajanja ugovora iz članka 20. stavka 8. točke (h) Direktive (EU) 2016/97 nalaze se ispod naslova „Datum početka i završetka pokrića”;
            
         
               (j)
            
            
               informacije o načinu raskida ugovora iz članka 20. stavka 8. točke (i) Direktive (EU) 2016/97 nalaze se ispod naslova „Raskid ugovora”.
            
         2.   Dopuštena je upotreba podnaslova ako je to potrebno.
   Članak 7.
   Upotreba ikona
   1.   Ispred svakog odjeljka nalazi se ikona koja vizualno predstavlja sadržaj obuhvaćen tim naslovom, kako slijedi:
   
               (a)
            
            
               ispred informacija o osiguranim glavnim rizicima iz članka 20. stavka 8. točke (b) Direktive (EU) 2016/97 nalazi se ikona kišobrana, bijela na zelenoj pozadini ili zelena na bijeloj pozadini;
            
         
               (b)
            
            
               ispred informacija o zemljopisnom opsega pokrića osiguranja iz članka 20. stavka 8. točke (b) Direktive (EU) 2016/97 nalazi se ikona zemaljske kugle, bijela na plavoj pozadini ili plava na bijeloj pozadini;
            
         
               (c)
            
            
               ispred informacija o isključenim rizicima iz članka 20. stavka 8. točke (b) Direktive (EU) 2016/97 nalazi se ikona znaka X u trokutu, bijela na crvenoj pozadini ili crvena na bijeloj pozadini;
            
         
               (d)
            
            
               ispred informacija o glavnim izuzećima iz članka 20. stavka 8. točke (d) Direktive (EU) 2016/97 nalazi se uskličnik („!”) u trokutu, bijeli na narančastoj pozadini ili narančasti na bijeloj pozadini;
            
         
               (e)
            
            
               ispred informacija o obvezama na početku ugovora, tijekom razdoblja trajanja ugovora i u slučaju odštetnog zahtjeva iz članka 20. stavka 8. točaka (e), (f) i (g) Direktive (EU) 2016/97 nalazi se ikona stiska ruke, bijela na zelenoj pozadini ili zelena na bijeloj pozadini;
            
         
               (f)
            
            
               ispred informacija o sredstvima i trajanju plaćanja iz članka 20. stavka 8. točke (c) Direktive (EU) 2016/97 nalazi se ikona kovanica, bijela na žutoj pozadini ili žuta na bijeloj pozadini;
            
         
               (g)
            
            
               ispred informacija o razdoblju trajanja ugovora iz članka 20. stavka 8. točke (h) Direktive (EU) 2016/97 nalazi se ikona pješčanog sata, bijela na plavoj pozadini ili plava na bijeloj pozadini;
            
         
               (h)
            
            
               ispred informacija o načinu raskida ugovora iz članka 20. stavka 8. točke (i) Direktive (EU) 2016/97 nalazi se ikona otvorenog dlana na štitu, bijela na crnoj pozadini ili crna na bijeloj pozadini.
            
         2.   Sve se ikone prikazuju u skladu sa standardiziranim formatom dokumenta iz Priloga.
   3.   Ikone iz stavaka 1. i 2. mogu biti u crnoj i bijeloj boji kada se dokument s informacijama o proizvodu osiguranja ispisuje ili umnožava crno-bijelo.
   Članak 8.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. kolovoza 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 26, 2.2.2016., str. 19.
   
   
      (2)  Direktiva 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) (SL L 335, 17.12.2009., str. 1.).
   
      (3)  Uredba (EU) br. 1094/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), o izmjeni Odluke br. 716/2009/EZ i o stavljanju izvan snage Odluke Komisije 2009/79/EZ (SL L 331, 15.12.2010., str. 48.)
   
      PRILOG